പ്രേമസൗധം

പാഴ് മുളം തണ്ടിലൂടെ 
തഴുകിവന്നൊരു തെന്നൽ 
പ്രാണന്റെ പാട്ടായിന്നൂയെന്നെ 
തലോടികടന്നുപോയി.

പൗർണ്ണമി നിലാവത്തു 
കുളിരിന്നുകൂട്ടായി 
പാരിജാതമലരും 
പൂത്തുവിടർന്നു ശോഭയേകി.

കിനാവിലൊളിപ്പിച്ച 
കവിതകളൊക്കെയും 
കിന്നരഗാനമായി 
ചെഞ്ചുണ്ടിൽ പൊഴിഞ്ഞുവീണു.

കാല്പനികതതൻ കിനാവിൽ 
വന്നണഞ്ഞൊരു കാമുകഹൃദയം 
തുടിച്ചു നടനമാടിയിന്നവൾക്കായി.

ശിശിരംതന്ന 
കുളിരോർമ്മകളെന്നിൽ 
ശിഥിലമാക്കിയി 
തെന്നലിൻ പരിലാളനങ്ങൾ.

ശാന്തമായി 
തഴുകിത്തലോടിക്കടന്നുവന്നു 
ശില്പചാരുത തോൽക്കുന്ന 
മെയ്യഴകിയാമെൻ സഖി.

പ്രാണനിൽ പടർന്നു വസന്തമായി 
പ്രണയത്തിൽ വിടർന്ന 
പാരിജാതമലരായിന്നവൾ.

പ്രജ്ഞതൻ പദലാളനങ്ങളെത്തിടാ 
തലങ്ങളിൽ പ്രാവീണ്യം തീർക്കുന്നു 
പളുങ്കുകൊട്ടാരങ്ങൾ.

പ്രാണന്റെ പ്രാണനാമെൻ സഖി 
നിനക്കായി പണിതിടുന്നു 
പ്രേമസൗധങ്ങളെൻ മനതാരിൽ.